Ego Odo, dux Burgundiæ, omnibus notum facimus quod inter nos et Hugonem, abbatem, et monachos S. Martini Eduensis, in hunc modum concordavimus super libertatem Sancti-Martini Avalonis. Omnes liberos homines ibi advenientes recipiemus. Ita quod singuli eorum nobis reddent, annuatim, ad festum Sancti-Germani, quinque solidos, unum sextarium avene ad mensuram fori Avalonis; et pro hac consuetudine, ab omni nostra exactione liberos eos et absolutos fecimus et a justicia et a dominio prepositi nostri de castro Avalonis emencipavimus, et omnes consuetudines et inquietationes banni et totius exercitii eisdem relaxavimus. Si, vero, contigerit homines nostros de castro Avalonis, vel homines dicti abbatis illic advenire, ego, de meis hominibus, voluntatem meam faciam, et dicti abbas et monachi similiter de suis; salvo tamen quod censum ipsorum, scilicet quinque solidos et sextarium avene, et justitiam, per medium partiemur. Spatium, vero, ville libere esse volumus a porta castri usque ad stagnum, et per circuitum usque ad territorium de Plaesse, et hinc inde usque ad pontem rivuli Victoris. Medietas, vero, reddituum predictorum et omnium proventuum, quocumque modo fuerint, et medietas totius justitie erit nostra. Reliqua, vero, medietas erit integre predictis abbati et monachis; relicto eisdem monachis et concesso toto furnagio ejusdem ville, si contigerit ibidem furnum fieri. Claustro etiam dictorum monachorum de Avalone, cum accinctu claustri ejusdem, absque homines abergare, ipsis absolute libero remanente. Prepositum nostrum ibi habebimus, et abbas in monachi suum, qui sacramento confederati, quotiens convitati fuerint, redditus et proventus et justiciam per medium colligent, et nichil omnino uni sine altero levare licebit. Sciendum etiam, quod querele et justitie que in dicto burgo exorte fuerint non in castro si in eodem burgo deducuntur et terminabuntur. Hoc totum bona fide tenere et observare super sacro-sancta juravimus; et quod successores nostri, duces Burgundiæ, hoc idem, sicut prescriptum est, inviolabiliter teneant, imperpetuum promisimus et decrevimus. In cujus rei testimonium, ut firmius teneatur, huic cartule sigillum nostrum apponi fecimus. Actum, anno Gratie Mº CCº Xº.